Spiaglau

**Spiaglau** (amtli: **Spiegelau**) is a Gmoa im niadaborischn Landkroas Freing-Grofanau und stoodle oakannta Eahoiungsoat.

## Log

Spiaglau ligt in da Doana-Woid-Region middn im Boarischn Woid und am Nationalpark Boarischa Woid. No Grafanau san 8&nbsp;km, no Freyung 26&nbsp;km, no Zwiesl 20&nbsp;km und no Bassa 48&nbsp;km. Zan Grenzibagang Boarisch Eisnstoa oder zan Grenzibagang *Philippsreut* fod ma jäweis 35&nbsp;km. Spiaglau hod an Bohof an da Bohlinie Zwiesl - Grafanau, oi zwoa Stund hoit do a Zuag.

### Nochboagmoana

* Eppnschlag
* Frauenau (Landkroas Reng)
* Grafenau (Niederbayern)
* Kiachdoaf im Woid (Landkroas Reng)
* Schönberg (Niederbayern)
* Sankt Oswald-Riedlhütte

### Gmoagliedarung

De bolitische Gmoa Spiaglau hod 33 amtli gnennde Oatstei:

Es gibt de Gemarkungen Spiegelau, Oberkreuzberg und Klingenbrunn.

## Gschicht

Anno 1521 wiad de Gloshittn Spiaglau easchtmois uakundle afgfiad, no dera spada da Oat gnennt woan is. 1568 hods da *Philipp Apian* in seina *Koatn vo Baian* ois Spiaglgloshittn eizeichnad. Da Gloshittnhof, s Owesn voum Hittnmoasta mid Landwiadschaft und no andare Wiatschaftsgebaide, san bis za Aflesung 1832 in Klingabrunn gstandn.De eigandliche Gloshittn, wos Glos gschmoizn und gfoamd woan is, hod zwischa Oxnkobf, Oidhittn, Neihittn und Spiaglau gwexld. Ois d Gloshittn Spiaglau im 17.Joahundat gschlossn woan is, hod des Owesn ois Spiaglaumui weida bstandn.

1839 hod da *Anton Hellmayer* in Spiaglau wida a Gloshittn baut, de da *Anton Stangl* vo Zwiesl 1842 dasteigad hod. Dano hom oi Industrielle vo Baian und Saxn Fabrikn fia Hoizvooawatung und Babmherstäung baut. No da Joahundadwend is weida afwäats ganga, zan eina fohn voum Hoiz vo de umligandan Wejda, hod ma umara 1900 a Schmoispuaboh, de *Spiaglaua Woidboh*, baud. Untanema und leitande Ogstejde vo Saxn und Owafrankn, de se in Spiaglau eigsessn hom, hom se fia a evangelische Kiacha eigsezt und am 31.Oktova 1901 is de Martin-Luther Kiacha owahoi da Willa voum domoign Fabrikbsitza Petzold eigweiht woan. 1902 is de easchde Schui afgmocht woan und 1908 is da Soi in an Wiatshaus zua Noudkiacha fia de Katolischn gmochd woan. Am 14.Dezemba 1916, is de Katolische Kiacha St.Johannes da Deifa eigweiht gwen. Da Achitekt *Hans Schnurr* hods domois dabaut, vo 1967 bis 1970 is *Modean* gmochd woan.

1913 is d Gloshittn zuagmochd woan und 1919 hods de Fiama *Bing vo *Niamberg eawoam. Gschäfdsfira is da *Fritz Pretzfelder, (geb. 5. Jenna [[1878]] in Nianbeag)* gwen. 1926 hods no da Pretzfelder kafft und in *Kristoiglosfabrik Spiaglau GMBH* umgwandld und modeanisiad. De Gloshittn is zan gräßtn Oawatgewa um Spiaglau uma woan. 1939 is de Fabrik da Famill Pretzfelder weggnumma *(arisiert)* und de Herrn *Paul Beate und Hans von Schöppenthau* homs im *Zwoatn Wejdgriag* weidagfiat. 1949 hom de Pretzfelder de Glosshittn wida griagt und mid seim Diarekda *Willy Danzmann* in an neian Afschwung gfiat. 1953 hod da Kommerzienrat Fritz Pretzfelder de Eanbiagawiad da Gmoa griagt. Am 21. Feba 1958 homs eam fia seine Vadeanste s *Bundesvadeanstgreiz I. Klass *valin. Nom Doud vo Fritz Pretzfelder 1961 und Willy Danzmanns 1962 is de Kristoigloshittn vokafft woan und hod no a bo moi an Bsitza gwexld. 2004 is no *Riedel Glos vo Estareich* Eingtima woan und de hom de Gloshittn 2008 ganz zuagmochd.

Spiaglau woa friara a Oatstei vo Owagreizbeag und spada vo Klingabrunn, no is a weng gräßa woan ois de andan Oate in da Umgebung, drum hod ma am 14. August 1959 den Nama vo da Gmoa Klingabrunn in Gmoa Spiaglau gnennt. Spiaglau is da Haubdoat woan, Klingabrunn und Owagreizbeag san etz Oatstei vo Spiaglau.

De Glosmochadradidion wiad midm Technologiezentrum fia Hoaßglostechnologie da Fachhochschui Deggndorf (z.&nbsp;B. Präzisions-Blankpress-Vafon fia obtische Linsn) weida gfiad.

1997 hod da Bundeskanzla Helmut Kohl in Spiaglau de **Glosstraß** afgmochd. De fiad vo Neustadt an der Waldnaab iba Spiaglau no Bassa und zoagt d Vagangaheid und Gengwoat voum Glos im Boarischn Woid.

### Eigmoandunga

Am 1. Jenna 1978 is de bis do sejbsdstandige Gmoa Owagreizbeag eigliadat woan. Am 1. Mai 1978 san oi Tei vo da Gmoa *Sankt Oswald* dazua kumma.

### Wappm

*In Suiba a blaua Boikn, im Ganzn blegd mid an roud graamdn suiban Handspiagl mid roudn Grief.*

## Persenlekeitn

* **Alois Geiger** (1890–1943). Da Leita da Sanitädskolonn vo Spiaglau is afgrund vo Denunziation weng Weakraftzasetzung zan Doud vauateit und in Brandnbuag an da Havl hiegrichd woan.Sei Leich is no Spiaglau ibafiad und 1947 do eigrom woan. Da Gmoarod voum Oatstei Pronfejdn hodn mid an Stroßnnama *Doktor-Geiger-Straße* geead..
* **Paul Friedl** (1902–1989), da Baumsteftenlenz gnennd, deitscha Schriftstella und Hoamadfoascha.

## Lidaradua

* Hermann Beiler: *Kleine Spiegelauer Geschichte*, Spiegelau 2008, ISBN 978-3-940413-03-1
* Hermann Beiler: *Grob Glaswerck und gemeine Waldgläser*, Spiegelau 2003 ISBN 3-937067-00-0

## Im Netz
* 
* 

## Beleg